Eerste vrou voorsitter van Nieu-Seeland RugbyPatsy Reddy (Foto:New Zealand Rugby, Twitter) Nieu-Seeland Rugby het Woensdag die voormalige goewerneur-generaal Patsy Reddy as voorsitter aangewys, die eerste vrou wat die pos in die 130 jaar lange geskiedenis van die organisasie beklee. Sedert Nieu-Seeland Rugby in 1892 gestig is, het ’n vrou nog nooit as voorsitter gedien nie. “Dit is ’n absolute eer om as voorsitter van Nieu-Seeland Rugby verkies te word,” sê Reddy. “Dit is ’n deurslaggewende en opwindende oomblik vir rugby in Nieu-Seeland.” Reddy is tydens ’n vergadering in Auckland tot nuwe voorsitter verkies en sal in die nuwe jaar die leisels by die huidige voorsitter, Stewart Mitchell, oorneem. “Ek kan nie meer opgewonde wees oor die uitdagings wat voorlê nie,” het Reddy gesê. Ná ’n lang loopbaan as prokureur is Reddy in April op die raad van Nieu-Seeland Rugby aangestel nadat sy van 2016 tot 2021 as die land se goewerneur-generaal gedien het. Reddy se aanstelling kom op ŉ hoogtepunt vir vrouerugby in Nieu-Seeland. Die land se nasionale vrouerugbyspan, bekend as die Black Ferns, het verlede maand die Wêreldbeker verower.